Minister obrany Jaroslav Naď (OĽaNO) vo svojom profile na sociálnej sieti upozorňuje na list jedného z členov Slovenského zväzu protifašistických bojovníkov (SZPB) z Trenčína, ktorý mesačník Obrana Ministerstva obrany SR (MO SR) označuje za fašistický a propagandistický plátok. Autor listu tiež hovorí o tom, že na Ukrajine prebieha demilitarizácia a denacifikácia.
Naď pisateľovi odporúča, aby prehodnotil svoje zotrvanie v SZPB. "Jeho komunikácia a hodnotové nastavenie nie je pre zväz dobrou vizitkou a domnievam sa, že nemá nič spoločné s hodnotovým smerovaním organizácie," skonštatoval minister. Domnieva sa tiež, že v prípade listu môže ísť aj o porušenie zákona či o ohrozenie mieru a schvaľovanie vojnovej agresie, listom by sa preto mali zaoberať aj orgány činné v trestnom konaní. "Zároveň vyzývam vedenie SZPB, aby takýchto jedincov vyradil spomedzi svojich radov a aby verejnosti jasne poskytol stanovisko v mene celej organizácie, ktorým odsúdi ruské konanie," uviedol.
Šéf rezortu obrany doplnil, že osobne pozná veľa slušných a hodnotovo správne zorientovaných členov SZPB, ktorí svoju prácu vykonávajú dobre. "Dokonca takých, ktorí nám aj osobne pomáhajú v našej spoločnej pomoci Ukrajincom proti odpornej agresii Putinovho krutého režimu, ktorý je zodpovedný za tisíce nevinných obetí na Ukrajine vrátane stoviek detí," uzavrel minister.
Zdroj: SITA, Facebook – Jaroslav Naď